Diari Oficial de la Generalitat Valenciana


Sumari del DOGV 9181, del 24-09-2021 (2021/9553)

RESOLUCIÓ de 21 de setembre de 2021, de la Direcció General de LABORA Servei Valencià d'Ocupació i Formació, per la qual s'acorda la tramitació d'urgència de la convocatòria per a la concessió de subvencions als projectes «T'Avalem», en desenvolupament del Programa mixt d'ocupació-formació garantia juvenil, mitjançant la realització de projectes de formació en alternança amb l'ocupació, amb càrrec a l'exercici pressupostari 2021.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9181

Data del DOGV
:   24-09-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/9553


Data del document
:   21-09-2021

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 21 de setembre de 2021, de la Direcció General de LABORA Servei Valencià d'Ocupació i Formació, per la qual s'acorda la tramitació d'urgència de la convocatòria per a la concessió de subvencions als projectes «T'Avalem», en desenvolupament del Programa mixt d'ocupació-formació garantia juvenil, mitjançant la realització de projectes de formació en alternança amb l'ocupació, amb càrrec a l'exercici pressupostari 2021. [2021/9553]  
Antecedents de fet  
En data 11 de juny de 2021, es va publicar en el Diari Oficial de la Generalitat Valenciana, la Resolució de 8 de juny de 2021, de la Direcció General de LABORA Servei Valencià d'Ocupació i Formació, per la qual s'aprova la convocatòria per a la concessió de subvencions als projectes «T'Avalem», en desenvolupament del Programa mixt d'ocupació-formació «Garantia juvenil», mitjançant la realització de projectes de formació en alternança amb l'ocupació, amb càrrec a l'exercici pressupostari 2021, en aplicació de l'Ordre 24/2016, de 2 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les seues bases reguladores.  
En l'apartat set de l'article sis de l'Ordre 24/2016, anteriorment citada, s'estableix un termini de deu dies a fi que es puguen realitzar les al·legacions corresponents al llistat provisional de valoració on quedarà reflectida la puntuació obtinguda en cada ítem de valoració i la puntuació total provisional de cadascuna de les sol·licituds que compleixen tots els requisits necessaris per a ser beneficiàries d'aquestes subvencions que es publicarà en la pàgina web de LABORA.  
  
Fonaments jurídics  
L'article 33 de la Llei 39/2015, d'1 d'octubre, del procediment administratiu comú de les administracions públiques, estableix que, quan raons d'interès públic ho aconsellen, es podrà acordar, d'ofici o a petició de l'interessat, l'aplicació al procediment de la tramitació d'urgència, per la qual es reduiran a la meitat els terminis establits per al procediment ordinari, excepte els relatius a la presentació de sol·licituds i recursos.  
A fi d'agilitzar el procediment de concessió i facilitar l'inici dels cursos en el termini indicat al resolc tretzé de la Resolució de 8 de juny de 2021, que en tot cas haurà de ser abans de 31 de desembre de 2021, i tenint en compte els tràmits pendents de realitzar com ara la selecció de personal directiu, docent i auxiliar administratiu així com la selecció dels participants, resulta aconsellable reduir l'esmentat termini d'al·legacions.  
D'acord amb l'exposat, i fent ús de la facultat que confereix a aquesta Direcció General la Disposició Final Segona de l'Ordre 24/2016, de 2 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores dels projectes T'Avalem en desenvolupament del Programa mixt d'Ocupació-Formació Garantia Juvenil, resolc:  
  
Reduir a la meitat el termini d'al·legacions previst a l'apartat set de l'article sis de l'Ordre 24/2016, per la qual cosa la seua duració màxima quedarà de la següent manera:  
- Cinc dies a fi que es puguen realitzar les al·legacions corresponents al llistat provisional de valoració on quedarà reflectida la puntuació obtinguda en cada ítem de valoració i la puntuació total provisional de cadascuna de les sol·licituds que compleixen tots els requisits necessaris per a ser beneficiàries d'aquestes subvencions que es publicarà en la pàgina web de LABORA.  
La present resolució entrarà en vigor l'endemà de la seua publicació en el Diari Oficial de la Generalitat Valenciana, i contra aquesta no s'hi podrà interposar cap recurs, segons estableix l'article 33 de la Llei 39/2015, d'1 d'octubre, del procediment administratiu comú de les administracions públiques.  
  
València, 21 de setembre de 2021.- El director general de LABORA Servei Valencià d'Ocupació i Formació: Enric Nomdedéu i Biosca.